ROMÂNIA ANEXA NR.2 LA H.C.L.NR.14/29.02.2024

 JUDEȚUL CLUJ

 COMUNA VALEA IERII

 CONSILIUL LOCAL

METODOLOGIA DE ACORDARE A AJUTOARELOR DE URGENȚĂ ȘI AJUTOARELOR COMUNITARE

 În conformitate cu prevederile Legii nr. 196/2016 privind venitul minim incluziune, cu modificările și completările ulterioare, a Legii nr. 292/2011 a asistenței sociale, cu modificările și completările ulterioare, se aprobă următoarea metodologie de acordare a ajutoarelor sociale de urgență și a ajutoarelor comunitare:

1. Ajutoarele sociale de urgență și ajutoarele comunitare se acordă, potrivit prevederilor legale în vigoare în domeniu, de către Primarul Comunei Valea Ierii prin Compartimentul de Asistență Socială;
2. Ajutoarele de urgență și ajutoarele comunitare se stabilesc în bani sau în natură și reprezintă măsuri financiare destinate asigurării unui standard minim de viață, susținerii familiei și copilului, promovării și garantării exercitării de către persoanele cu nevoi speciale a drepturilor și libertăților fundamentale;
3. Primarul Comunei Valea Ierii poate acorda ajutoare sociale de urgență și ajutoare comunitare familiilor și persoanelor singure aflate în situațiile enumerate în anexa 1 la prezenta hotărâre.
4. Ajutoarele de urgență și ajutoarele comunitare se acordă cu condiția prezentării dovezii plății taxelor și impozitelor locale pentru anul în curs pentru bunurile mobile și imobile aflate în proprietate;
5. Dispoziția primarului de acordare a ajutoarelor de urgență și a ajutoarelor comunitare are la bază cererea scrisă a persoanei îndreptățite, a reprezentantului familiei sau a reprezentantului legal al persoanei îndreptățite/copilului, conform formularului de cerere aprobat prin anexa nr. 12 din H.G. nr. 1154/2022 pentru aprobarea Normelor metodologice de aplicare a prevederilor Legii nr. 196/2016 privind venitul minim de incluziune, cu modificările și completările ulterioare, precum și ancheta socială efectuată de persoana din Compartimentul de Asistență Socială a comunei Valea Ierii prin care se certifică situațiile de necesitate sau după caz situațiile deosebite în care se află familiile ori persoanele sigure;

 6 .Cererea este însoțită obligatoriu de documentele doveditoare privind componența familiei, veniturile realizate de membrii acesteia sau de persoana singură, precum și de orice alte documente privind situația membrilor familiei, prevăzute de lege, în funcție de fiecare caz în parte, după cum urmează:

1. acte de identitate ale tuturor membrilor familiei (buletin de identitate, carte de identitate, certificat de naștere, carte de identitate provizorie);
2. certificat de căsătorie;
3. certificat de deces;
4. dovezi de venit (adeverințe de salariat, cupon de pensie, talon alocație);
5. hotărâre judecătorească definitivă privind încuviințarea adopției sau privind plasamentul familial al minorului, potrivit legii;
6. actul din care să rezulte calitatea solicitantului de tutore sau de curator;
7. certificatul de încadrare într-un grad de handicap;
8. proces verbal de constatare a incendiului / efectelor calamităților naturale eliberat de instituțiile competente;
9. documente în original pe numele celui care solicită ajutorul de înhumare care să reflecte cheltuielile de înmormântare.
10. acte medicale doveditoare ale stării de sănătate (bilete de externare din spital, certificate de încadrare în grad de handicap, decizii asupra capacității de muncă, rețete sau tratamente prescrise de medicul specialist , buletine de analize), adeverință eliberată de Casa de Asigurări de Sănătate Cluj, din care să rezulte că prețul investigației / dispozitivului medical sau tratamentului prescris de medicul specialist nu poate fi suportat din bugetul asigurărilor sociale de sănătate;
11. dovada plății taxelor și impozitelor locale pentru anul în curs pentru bunurile mobile și imobile aflate în proprietate;
12. orice alte acte care vin în susținerea cererii privind acordarea ajutorului de urgentă sau ajutorului comunitar;

 7.Persoana de specialitate din cadrul Compartimentului de Asistență Socială a comunei Valea Ierii verifică și confruntă datele înscrise în cerere cu actele doveditoare și va efectua ancheta socială la domiciliul sau reședința solicitanților de ajutor de urgență sau ajutor comunitar. Prin ancheta socială se va constata situația de necesitate sau, după caz, situația de urgență în care se află familia sau persoana singură;

 8.În cazul în care solicitantul refuză să furnizeze actele necesare întocmirii documentației sau informațiile necesare pentru realizarea anchetei sociale, se consideră că persoana / familia nu îndeplinește condițiile de acordare a ajutorului de urgență sau ajutorului comunitar.

 9. (1)După efectuarea anchetei sociale, persoana de specialitate din cadrul Compartimentului de Asistență Socială a comunei Valea Ierii va analiza fiecare solicitare și va face propuneri de aprobare sau de respingere a solicitărilor de acordare a ajutoarelor de urgență sau ajutoarelor comunitare, de stabilire a cuantumului ajutorului în limita prevederilor bugetare aprobate.

 (2) Acordarea ajutoarelor de urgență și ajutoarelor comunitare se stabilește prin dispoziția primarului.

Președinte de ședință, Secretar general,

 Valeria Sarvadi Nelia-Crenguța Mariș